Sieviešu – parlamentu priekšsēdētāju – kopīgā deklarācija

“Atdodiet afgāņu sievietēm viņu balsi!”

 “2021. gada 15. augustā daļa manis nomira, vai vismaz tā es jutos – manas cerības bija sagrautas, manai izglītībai nebija nozīmes (…). Taču es apzinājos, ka valstī cīnīties vēl ir palikušas daudzas sievietes. Un es nolēmu būt viena no viņām.”
Šos vārdus teikusi Nasima[footnoteRef:1], sieviešu tiesību aktīviste no Afganistānas. Pēc tam, kad “Taliban” sagrāba varu, viņa nolēma palikt dzimtenē, lai aizstāvētu sieviešu tiesības, riskējot ar savu dzīvību. [1: Vārds mainīts drošības apsvērumu dēļ. Avots: ANO Dzimumu līdztiesības un sieviešu iespēju veicināšanas institūcijas (UN Women) liecība (tulkota no angļu valodas).] 

 “Visi cilvēki piedzimst brīvi un vienlīdzīgi savā cieņā un tiesībās.” 
To nosaka Vispārējās cilvēktiesību deklarācijas pirmais pants. “Visi cilvēki”, tātad arī visas meitenes un visas sievietes.
Un tomēr – afgāņu sievietēm pašām savā zemē ir atņemtas pamattiesības un laupīta cilvēcība.
Pēdējos mēnešos ar jaunāko dekrētu par “nepiedienības novēršanu un tikumības veicināšanu” iedzīta pēdējā nagla sieviešu brīvību zārkā. Turpmāk sievietēm aizliegts pamest mājas bez pavadoņa, viņu balsis nedrīkst būt publiski dzirdamas, nav atļauts skaitīt dzeju. Viņu noziegums? Būt sievietei. Viņu kļūda? Viņu eksistence.
Meitenēm un sievietēm vairs nav tiesību dziedāt; jebkāda brīvība mācīties un mācīt citus bija atņemta jau agrāk. Mūsdienās Afganistāna ir vienīgā valsts, kurā aizliegta izglītība sievietēm un meitenēm virs 12 gadu vecuma. Saskaņā ar UNESCO datiem tiesības uz izglītību laupītas 80 procentiem jeb 2,5 miljoniem afgāņu skolas vecuma meiteņu. Afgāņu meitenēm nedrīkst liegt universālas pamattiesības!
Tāpēc nelolosim ilūzijas par “Taliban” režīma arhaisko un teokrātisko dabu, kura noliedz sieviešu cilvēcību un cieņu.
Tas ir noziegums, tā ir dzimumā balstīta sistemātiska izrēķināšanās, kas smagi aizskar jebkuru, it sevišķi mūsu – sieviešu politiķu un parlamentu priekšsēdētāju – saprātu.
Bet, pat ja afgāņu sievietes ir kļuvušas par ēnām pašas savā zemē, viņu balsīm, kuras šodien ir apklusinātas, jāturpina tapt sadzirdētām un atbalsoties mūsu parlamentos.
Afgāņu sieviešu cīņa pēdējos trīs gadus tiek apspriesta mūsu debatēs. Tostarp pirmajā Sieviešu-parlamentu priekšsēdētāju samitā, kas šogad 7. martā Parīzē pulcēja 24 no mums, – kopā mēs atkārtoti apliecinājām apņemšanos aizsargāt afgāņu sieviešu tiesības uz izglītību un vēlreiz stingri uzsvērām, ka mūsu parlamenti vienmēr aktīvi iestāsies par sieviešu tiesībām.
Un šo pašu cilvēcības un līdztiesības imperatīvu vienmēr konsekventi aizstāvējusi arī Starpparlamentu savienība jeb “parlamentu parlaments”, kurš uzreiz pēc “nepiedienības un tikumības likuma” pieņemšanas pieprasīja tā atcelšanu. Arī mēs aicinām “Taliban” režīmu nekavējoties atcelt šo dekrētu un visus pārējos diskriminējošos likumus.
Šodien, pieminot Starptautisko dienu vardarbības pret sievietēm izskaušanai, vēlamies paust arī skaidru apņemšanos: mēs nekad nepametīsim afgāņu sievietes. Mēs turpināsim būt apklusināto sieviešu balsis. Afgāņu sieviešu situācija visos līmeņos tiks iekļauta mūsu parlamentu diskusijās. Arī otrais Sieviešu-parlamentu priekšsēdētāju samits Kvebekā dos iespēju pastiprināt mūsu kopīgo mobilizāciju vēl vairāk.
Patiesi, mūsu parlamentārajai diplomātijai vairāk nekā jebkad agrāk jāstrādā sieviešu labā. Tāpēc mēs saglabāsim modrību un nelokāmu nostāju, lai mūsu valdības turpinātu cīnīties par afgāņu sieviešu pamattiesībām un lai nodrošinātu nepārtrauktu un plašāku humāno palīdzību, jo tās nozīme ir neaizstājama.
Turklāt mēs apņemamies aizstāvēt sieviešu tiesības visur, kur tās tiek mīdītas kājām un iznīdētas, – gan, protams, Afganistānā, gan arī Irānā un jebkur citur, kur tās apdraud fanātisms un tumsonība. Tostarp mūsu pašu valstīs, kurās aizvien lielāku ietekmi gūst pret tiesībām vērstas kustības un kurās vardarbības izskaušanu pret sievietēm visās tās formās nekādā gadījumā nevar uztvert par pašsaprotamu.
Šī cīņa par līdztiesību, cieņu un brīvību ir visu sieviešu cīņa. Šī ir cīņa par mūsu kopīgo cilvēcību. Mēs nekad nepārstāsim par to cīnīties.

